ธีระชัยชี้รัฐโยกหนี้หวังใช้ประชานิยมต่อ
"ธีระชัย"ชี้รัฐลดหนี้สาธารณะทำประชาชนฟุ้งเฟ้อ เตือนใช้การเมืองนำวินัยการคลังระวังเป็นเหมือนอาร์เจนตินา
22 ม.ค. 2555

"ธีระชัย"ชี้รัฐลดหนี้สาธารณะทำประชาชนฟุ้งเฟ้อ เตือนใช้การเมืองนำวินัยการคลังระวังเป็นเหมือนอาร์เจนตินา
นายธีระชัย ภูวนาถนรานุบาล อดีตรมว.คลัง โพสต์ข้อความแสดงความเห็นเรื่องวินัยการคลัง กับการพยายามลดตัวเลขหนี้สาธารณะลงบนหน้าเฟซบุ๊กส่วนตัว โดยระบุว่า การที่ไม่เห็นด้วยกับขบวนการโยกหนี้สาธารณะนั้น ไม่ใช่ไม่เห็นด้วยกับการที่รัฐบาลจะกู้เงินเพิ่ม เพราะเห็นว่ารัฐบาลจำเป็นต้องกู้เงิน เพื่อใช้พัฒนาระบบบริหารน้ำและระบบขนส่ง




นอกจากนี้ไม่ขัดข้องหากรัฐบาลจะลดสัดส่วนการถือหุ้นในรัฐวิสาหกิจ หากจะเป็นกรณีที่ทำให้การบริหารงานมีประสิทธิภาพมากขึ้น และไม่เป็นการโอนอำนาจผูกขาดของรัฐวิสาหกิจไปให้แก่เอกชนเฉพาะกลุ่ม
อย่างไรก็ตามสิ่งที่ต้องการเน้นคือ ขณะนี้ ระดับหนี้สาธารณะของไทยซึ่งมีประมา42% ของรายได้ประชาชาตินั้นยังไม่สูงและรัฐบาลยังจะสามารถกู้ได้อีกเกือบ 2 ล้านล้านบาท โดยไม่กระทบความเชื่อมั่นในตลาดเงินตลาดทุน ดังนั้นไม่มีความจำเป็นต้องไปซ่อนตัวเลขให้ดูต่ำกว่าจริง 
นายธีระชัยระบุอีกว่า การที่ตัวเลขหนี้สาธารณะต่ำลงนั้น ย่อมจะมีผลทำให้รัฐบาลไม่มีแรงกดดันที่จะต้องหารายได้ และไม่มีแรงกดดันที่จะต้องขึ้นอัตราภาษี รัฐบาลจะสามารถใช้นโยบายประชานิยมไปได้อีกเรื่อยๆ ทำให้ประชาชนมีการกินการใช้ที่ฟุ้งเฟ้อ ไม่พอเพียง ไม่ประหยัด สำคัญผิดว่าเราร่ำรวยกันแล้ว สำคัญผิดว่ายังไม่จำเป็นต้องเริ่มเก็บเงินมาเพื่อชำระหนี้
"หากมีหนี้มาก ก็ยอมรับว่ามาก และขอร้องให้ประชาชนก้มหน้าก้มตาช่วยกันหาเงินมาใช้หนี้ เรื่องวินัยการเงินการคลังเป็นเรื่องที่ละเอียดอ่อน และต้องอิงวิชาการที่บริสุทธิ์เป็นสำคัญ แต่หากเอาการเมืองนำ ระวังนะครับ วันหนึ่งจะต้องร้องเพลง Don’t cry for me Argentina กันทั้งประเทศ"นายธีระชัยระบุ